mteb/MultiEupSlovakGenderClassification huggingface dataset:
Pán predsedajúci, 1,24 milióna malých a stredných podnikov tvorí základ hospodárstva Európskej únie. Pred pandémiou malé a stredné podniky vytvorili viac ako polovicu HDP Európskej únie a zamestnávali približne 100 miliónov zamestnancov. Hospodárska kríza vyvolaná pandémiou priviedla značný počet malých a stredných podnikov vrátane mikropodnikov na okraj úpadku, a to aj v Slovenskej republike. Musí sa im preto venovať náležitá pozornosť pri podpore a čerpaní finančných zdrojov. Najdôležitejším zdrojom, alebo zdrojom, ktorý sa praktizuje pre malé a stredné podniky v Európskej únii, sú tradičné bankové úvery, čo je však pre naštartovanie malých a stredných podnikov a vôbec pre podniky startupové neprijateľné alebo celkom nie prijateľné. Je preto potrebné uprednostňovať granty. Daňové úľavy tiež nie sú tým najlepším riešením. Je potrebné, aby Európska komisia naliehala na národné štáty, aby za najväčšiu politickú prioritu uznali ochranu zamestnanosti a prežitie malých a stredných podnikov, mikropodnikov a vznik startupov. Pri čerpaní finančných zdrojov malými a strednými podnikmi majú byť tieto priamo zapojené prostredníctvom svojich zástupcov, prostredníctvom regiónov, tak ako je to u priateľov vo štvorke v Poľsku, a tiež je nevyhnutná pomoc pri digitalizácii činnosti malých a stredných podnikov. A tiež vám želám šťastné a veselé Vianoce ako Miroslav Radačovský, slovenský patriot.
Vážený pán predsedajúci, bezprecedentný útok, agresia, vojnové zločiny, jadrová hrozba, mobilizácia, referendá, anexia. Slová o tom, čo eskalácia znamená v praxi. Rusko postupne prekračuje pomyselnú čiaru, ničí Ukrajinu, ohrozuje európsku bezpečnosť a šliape na medzinárodný poriadok. Európska odpoveď, dámy a páni, musí byť jednoznačná. Musíme byť jednotní, rozhodní, spájať sily aj so spojencami vo svete, podporovať Ukrajinu ešte viac a ukázať, že sa Moskvou nenecháme vydierať. Rusko sa pustilo cestou, z ktorej niet návratu. Opustilo spoločnosť vyspelých krajín a pridalo sa medzi vyvrheľov globálnej politiky. Každá investícia do víťazstva Ukrajiny je investícia do našej európskej slobody a bezpečnosti. Je investíciou do európskej demokracie, do lepšej budúcnosti, v ktorej Ukrajina uspeje. Ako kandidátska krajina sa stane súčasťou nášho politického priestoru. Stojme pri Ukrajine. Je v zápase o svoje územie, svoje hodnoty, svojich ľudí. Ukrajinci vedia najlepšie, ako túto vojnu vyhrať. Počúvajme ich a poskytujme im, čo potrebujú. Sláva Ukrajiny.
Vážený pán predsedajúci, povedzme si na rovinu, podcenili sme výchovu mládeže. Nestačí len naučiť matematiku či fyziku. Mladým ľuďom chýba okrem kritického myslenia aj výchova k občianstvu.  Pred vstupom do politiky som viac ako desať rokov pracoval s mladými a ešte donedávna som v stovkách tried na Slovensku osobne hovoril so študentmi aj o extrémizme. Investovali sme strašne veľa investícií do zručností na prácu s digitálnymi technológiami. Hovoríme veľa o ekológii. No zabudli sme na to, že mladí ľudia sú ohrození dezinformáciami, klamstvami či dokonca nacionalizmom a fašizmom, ktorý je dnes na vzostupe.  Na jednej strane nám digitálne technológie umožňujú progres, na druhej strane nám najmä sociálne siete ovplyvňujú, dokonca vychovávajú generáciu mladých, ktorí si nedokážu vyhodnotiť pravdivosť zdrojov, ktorí nedokážu konkurovať manipulácii fašistov, nacionalistov či extrémistov.  Jeden z mála programov, ktorý účinne bojuje proti pliage dezinformácií je Erasmus+. Je to však málo, nie každý mladý človek tento európsky program absolvuje. Európa si nemôže dovoliť, aby mladých teda vychovala propaganda. Európa si nemôže dovoliť prísť o generáciu ľudí, ktorí raz budú riadiť Európu či členské štáty Európskej únie. Nemôžeme prísť o mladých, ktorí nebudú vychovaní pravdou, ale klamstvom. Urýchlene musíme zaviesť systémové opatrenia, ktoré popri fyzike, matematike či chémii naučia mladých rozoznať pravdu a odolávať klamstvám, dezinformáciám, populizmu či fašizmu.
Pani predsedajúca, musíme byť solidárni s ukrajinským ľudom, ktorý má takisto právo rozhodovať o svojom osude. Únia musí aj naďalej podporovať ambície Ukrajiny stať sa našim členom. Akonáhle ale bude schopná predpísané podmienky aj splniť. Akonáhle my ako Európska únia budeme schopní a pripravení ju prijať. Nevytvárajme preto falošné očakávania, že sa tak stane v nejakej dohľadnej budúcnosti. Dnes je našou hlavnou úlohou urobiť všetko pre zabránenie vojny a znižovanie napätia, a nie podporovať hystériu, ako to robia niektorí politici a médiá, predpovedajú napríklad, že vojna začne už dnes. Naopak sa zdá, že po diplomatických iniciatívach  Nemecka a Francúzska, aj keď počúvame ukrajinských štátnikov, možnosť vypuknutia vojny sa našťastie nateraz znížila. Informácie o sťahovaní časti ruských vojenských oddielov do vnútrozemia, aj keď možno iba symbolické, je dobrým signálom, že v diplomatickom úsilí treba pokračovať. Mali by sme sa snažiť o budovanie celoeurópskej bezpečnostnej architektúry, v rámci ktorej sa bude každý štát cítiť bezpečne, tak Francúzsko ako Slovensko alebo Litva. Ale nikto, ani aliancia, nemá právo rozširovať svoju bezpečnosť na úkor iného štátu. Geopolitické realita je taká, že pokým sa Rusko nebude cítiť bezpečne v Európe, v bezpečí sa bohužiaľ nebudeme cítiť ani my.
Rokovanie sa týmto začalo a prvý bod programu rokovania je správa „Skladovanie plynu“, ktorú predkladá pán Cristian-Silviu Buşoi, v mene Výboru pre priemysel, výskum a energetiku (
Vážená pani predsedajúca, už dlhodobo upozorňujeme na to, že napriek mnohým stratégiám i iniciatívam ešte stále pretrváva nerovnosť v odmeňovaní mužov a žien. V Európskej únii to predstavuje 14 percent. Na ňu následne nadväzuje nerovnosť v dôchodkoch. Ženy sú tak znevýhodnené nielen počas aktívneho života, ale neskôr počas dôchodkov, dôchodkového obdobia sa stávajú ohrozené chudobou. Samozrejme, táto situácia má komplexné príčiny, a to väčšieho zastúpenia žien v nižšie platených odvetviach, ako aj väčšieho množstva času stráveného neplatenou prácou v domácnosti či opatrovateľskými povinnosťami. Z týchto dôvodov ženy často akceptujú nižšie platenú prácu a prácu na kratší úväzok. Napriek tomu, že už roky systematicky upozorňujeme na tento fenomén, zatiaľ sme neurobili opatrenia, aby sa starostlivosť o deti alebo odkázaných príbuzných neodrážala v znížení dôchodkových nárokov v dôsledku vynechania rokov v kariére. Investícia do výchovy detí alebo opatrovanie rodinného príslušníka je hodnota sama osebe, ale má aj svoju vyčísliteľnú hodnotu pre naše hospodárstvo a udržateľnosť sociálneho systému. Preto sa treba zamyslieť nad tým, ako spravodlivejšie ohodnotiť obdobia starostlivosti a pretaviť ich do férovejších dôchodkov. Chcem sa poďakovať kolegom, že môj pozmeňovací návrh v tomto zmysle podporili, a apelovať na členské štáty, aby nasledovali toto odporúčanie  pri úprave svojich dôchodkových reforiem.
Pani predsedajúca, pred polrokom sme prijali rezolúciu o posilňovaní demokracie a slobody médií. Ako sa v nej uvádza, novinári stále častejšie čelia zastrašovaniu, fyzickým útokom, najmä ak sa zameriavajú na zneužívanie moci, korupciu či porušovanie základných ľudských práv. Takéto praktiky ohrozujú demokraciu a fungujúci právny štát. Gruzínsko v marci tohto roku požiadalo o udelenie štatútu kandidátskej krajiny Európskej únie. Avšak spomínané základné hodnoty, ako je sloboda prejavu či ochrana novinárov, sú v tejto krajine vážne ohrozené. Máme odstrašujúce príklady zavraždeného investigatívneho novinára Jána a jeho snúbenice Martiny zo Slovenska či maltskej investigatívnej novinárky Daphne, ktorí zaplatili životom pri vykonávaní novinárskej práce. Preto je môj odkaz pre gruzínske orgány jasný a jednoznačný: je potrebné konať, a nie len nečinne sa prizerať.
Vážená pani predsedajúca. Alexej Navaľnyj jasne avizoval všetkým, že sa do svojej vlasti vráti. A svoj sľub splnil, aby mohol politicky bojovať proti putinovskému režimu riadnou účasťou na politickej súťaži. A ten istý ruský režim, ktorý ho pred niekoľkými mesiacmi takmer pripravil o život, ho tento týždeň hneď po prílete naspäť odviedol do politickej cely. V politickej aréne potrebujeme aktívnych ľudí, nie väzňov. Politik musí byť schopný konať slobodne, mať možnosť usilovať sa o hlas voličov v predvolebnej kampani a účastniť sa vo voľbách. Tieto základné princípy však Rusko systematicky potláča. Moskva nepripúšťa slobodnú súťaž, pričom Alexej Navaľnyj je práve dnes symbolom takejto súťaže. To sa ho tak veľmi bojíte, pán Putin, že musíte poslať Alexeja Navaľného z letiska priamo do väzenia? Alexej Navaľnyj patrí na slobodu. Rusko dlhodobo sabotuje a podkopáva slobodu nielen vo vzťahu k svojim vlastným ľuďom, podkopáva a sabotuje slobodu vo vzťahu k nám, Európanom. A je načase povedať dosť. Dnes sme tu nielen rozčúlení. Dnes naozaj potrebujeme jasne povedať dosť, postaviť sa Rusku podobným spôsobom, ako sme sa postavili Bielorusku, sankciami, ekonomicky, finančne aj politicky. Navaľnyj patrí na slobodu a Rusko v dnešnej situácii nepatrí do Európy.
Vážená pani predsedajúca, dieťa nie je tovar, myslím si, že na tomto sa všetci zhodneme. Dôstojnosť každého človeka musí byť chránená. Aj to je všeobecne prijímaný a podporovaný fakt. Prečo potom máme problém odsúdiť niečo, čo robí z detí komoditu a zneužíva chudobu žien, a to najmä tých z rozvojových krajín, a robí z nich predmet komerčných vzťahov? Surogátne alebo tzv. náhradné materstvo porušuje medzinárodne uznané práva žien a detí a zasahuje do ich dôstojnosti, a to hneď viacnásobne. Ignoruje prirodzený vzťah medzi matkou a dieťaťom. Vystavuje ženy a deti na milosť a nemilosť objednávateľov, pretože neexistujú žiadne pravidlá pre prípady, keď je dieťa napríklad kvôli tomu, že sa narodí s postihnutím, odmietnuté. A napriek tomu, že aj tento parlament niekoľkokrát odsúdil prax surogátneho materstva, nedokážeme otvorene pomenovať, že ide o fenomén, ktorý vždy prinesie negatívne dôsledky pre niekoho. Ženy, ktoré najčastejšie v dôsledku svojej zraniteľnej situácii poskytli právne veľmi otázny súhlas s dohodou. Deti, ktoré boli počas pandémie odložené do skladov alebo ich budúcnosť je absolútne otázna, lebo si ich objednávatelia nechceli alebo nemohli vyzdvihnúť. V konečnom dôsledku sa to týka aj nás všetkých, pretože upúšťame od základných hodnôt, na ktorých je postavená naša slobodná demokratická spoločnosť a nechránime tých najzraniteľnejších.
Vážený pán predsedajúci, posledných 25 rokov vládnu v Európe socialisti, kresťanskí demokrati a teraz najnovšie s nimi aj progresívci a liberáli. A vidíme, kam ste to s Európou dotiahli s imigráciou, so zdražovaním, s  Zlyhali ste vo všetkom a napriek tomu nemáte ani štipku sebareflexie a prichádzate do Parlamentu s bodom, ktorý sa volá, že útok na prírodu, pokus krajnej pravice zničiť  To akože teraz všetci tí farmári, ktorí protestujú proti  Ja si nemyslím, že je hrozbou pre Európu sú tí ľudia so zdravým rozumom tam vonku, ale práve naopak, politici odtrhnutí od reality.
Vážený pán predsedajúci, téma diskriminácie sa týka mnohých v Európe. Ja dnes budem znova bojovať za rómske deti. Napriek tomu, že máme dobrú legislatívu a dokonca máme aj peniaze, ktoré posielame členským krajinám, produkujú vzdelávacie systémy v niektorých členských krajinách každý rok desaťtisíce detí z rómskych rodín bez dostatočnej kvalifikácie, bez toho, aby boli pripravené na pracovný trh.  Na jednej strane vieme, kde nás topánka tlačí. Veď predsa Európska komisia dokonca spustila  Napriek tomu všetkému nevieme dať rómskym deťom jednoducho budúcnosť. Prax nám ukazuje, že nestačí mať len legislatívu. Dokonca nestačí ani mať peniaze či víziu. Mnohé rómske deti si dnes stále nedokážu plniť svoje sny. Namiesto slov, vážení priatelia, potrebujeme činy či realizáciu.  Chcem Vás, pani komisárka, aj vás, páni kolegovia, vyzvať. Bojujme ešte viac za rómske deti a za ich budúcnosť. Som presvedčený, že keď do nich investujeme, tak sa nám to mnohonásobne vráti.
Vážená pani predsedajúca. Počúvam tu o vojne, počúvam tu o zbraniach, počúvam tu o sankciách, raketách, stíhačkách a všetkom možnom, ale ani raz som tu nepočul ešte nejakú poriadnu výzvu na mier. Vojna na Ukrajine trvá už takmer rok. Politici sa predbiehajú, kto bude viac proukrajinský, kto bude viac proruský, ale pritom často zabúdajú, že by sa mali starať v prvom rade o svoje vlastné národy. Iste, vám sa to niektorým ľahko vykrikuje, pošlime viac zbraní, pošlime viac rakiet, poďme ešte do väčšej vojny. Pretože vy, kolegovia politici, do tej vojny nepôjdete. Do tej vojny by išli zomierať obyčajní bežní ľudia. Lenže obyčajní bežní ľudia už majú plné zuby toho zdražovania, toho strachu a aj toho zomierania. Ja by som si želal, keby nasledujúci samit medzi Európskou úniou a Ukrajinou priniesol nie výzvy na viac zbraní, rakiet a tankov, ale práve naopak, konečne nejaké riešenia a výzvy na dosiahnutie mieru. Keby to bolo na mne, tak práve o to by som sa snažil.
Vážený pán predsedajúci, dnešok je v europarlamente naozaj šialený deň. Maďarsku chcete odobrať eurofondy a Slovensko chcete v hlasovaní potupne označiť za krajinu s históriou nenávistných zločinov a vraždy novinára. A to len preto, že sa vám nepáčia demokraticky zvolené vlády v našich štátoch. Vy jednoducho k nám na Slovensku, v Maďarsku, Poľsku pristupujete stále ako k občanom druhej kategórie. Stále nás chcete o niečom poučovať, niečo nám vnucovať. A keď začnú mať občania toho plné zuby, tak sa začnete vyhrážať odobratím eurofondov alebo zrušením hlasovacích práv v Európskej únii. Ale aj naši občania platia dane, z ktorých je financovaná aj táto Európska únia. A aj, s prepáčením, vaše zadky. Aj naši občania majú právo na vlastný názor a na vlastný život. Preto vás varujem, prestaňte sa už vyhrážať neustále strednej Európe. My sa vašich vyhrážok nezľakneme. A ak chcete vyšetrovať transparentnosť a korupciu, tak začnite tu v Európskej komisii u predsedníčky Leyenovej a jej miliardových kšeftoch s Pfizerom.
Vážená pani predsedajúca, Európska únia a Rada Európy majú dlhotrvajúce a konštruktívne vzťahy smerujúce k ochrane ľudských práv, základných slobôd a demokracie. Toto strategické partnerstvo je potrebné naďalej posilňovať a dosahovať skutočné výsledky v otázkach, ktoré sú v našej právomoci. Zároveň je však dôležité, aby sme našu spoluprácu nenaštrbili neustálymi snahami o presadzovanie niektorých tém, ktoré sú kontroverzné a na ktorých nie je medzi členskými štátmi zhoda. Nesúhlasím preto s výzvami na urýchlené pristúpenie Európskej únie k Istanbulskému dohovoru, napriek tomu, že niektoré členské štáty s takýmto postupom dôrazne nesúhlasia. Hľadanie jednoznačnej zhody na takých zásadných otázkach totiž považujem za kľúčové pre našu vzájomnú spoluprácu, ale aj pre posilnenie dôvery občanov v inštitúcie. Zamerajme našu spoločnú silu na tie oblasti, v ktorých vieme vo vzájomnej zhode prispieť k ochrane ľudských práv a demokracie.
Vážená pani predsedajúca, lietame na Mesiac a z Marsu si o chvíľu urobíme dovolenkovú destináciu. Za študentov dnes píše diplomovú prácu umelá inteligencia. A predsa naďalej narastá počet prípadov násilia páchaného na ženách. A predsa máme ešte stále krajiny, ktoré sa boja definície rodu a rodovo podmieneného násilia. Dokonca tu máme europoslancov zo Slovenska, ktorí strašia gender ideológiou. V krajinách, ktoré odmietli Istanbulský dohovor, zastal čas. Tam ani len nezbierajú štatistiky a dáta o násilí páchanom na ženách. Proti takémuto spiatočníctvu sa Európska únia musí postaviť, Rada musí prijať rozhodnutie o rodovo podmienenom násilí ako o trestnom čine podľa článku 83 a spoločne musíme skoncovať s násilím na ženách.
Vážený pán predsedajúci, akt o umelej inteligencii som podporila od začiatku. Predstavuje obrovský úspech a základný krok pri úprave tejto rýchlo sa rozvíjajúcej technológie.  Mojou hlavnou prioritou pre rokovania o nariadení bol silný humánno-centrický prístup. Umelá inteligencia totiž musí vždy byť zameraná na človeka, jeho dobro a ochranu jeho dôstojnosti a práv. Jednoducho musí byť dobrým sluhom a nie zlým pánom.  Podporujem taktiež prístup založený na hodnotení rizík, ktoré konkrétny typ umelej inteligencie môže predstavovať pre ľudí, ich základné práva a demokraciu. Som presvedčená, že dosiahnutá dohoda o texte ochráni našich občanov a podporí naše podniky a inovácie, keďže im dá jasné pravidlá, a tým aj právnu istotu.  Zároveň tiež pôsobí ako príklad pre ďalšie krajiny. Technológia umelej inteligencie totiž nepozná hranice a nato, aby sme zmiernili jej riziká a využili jej plný potenciál, musíme spolupracovať s našimi demokratickými partnermi.
Vážená pani predsedajúca, vážená Komisia, ako hovorí začiatok tejto správy, Európska únia je založená na úcte a rešpekte. Toto, samozrejme, musí platiť o ľudských právach, slobode, demokracii či právnom štáte. Opakovane však zdôrazňujem, že úcta a rešpekt musia platiť aj pri princípoch, na ktorých bola Európska únia postavená. Jedným z nich je princíp subsidiarity, a teda dodržiavanie rozdelenia kompetencií medzi Európskou úniou a členskými štátmi. Táto samotná správa opäť hrubo zasahuje do výlučných právomoci členských štátov v oblasti rodinného práva, vzdelávania či ochrany života. Nehovoriac o tom, že vyzýva členské štáty, aby ratifikovali Istanbulský dohovor, ktorý dlhodobo vyvoláva mnoho kontroverzií. Ak chceme dosiahnuť plný rešpekt voči právam a princípom, musíme ísť v prvom rade príkladom. A preto navrhujem začať tým, že budeme rešpektovať limity, ktoré nám dali občania a ktoré sú definované v európskych zmluvách. Ako hovorí staré latinské príslovie: Zachovaj poriadok a poriadok zachová teba.
Vážená pani predsedajúca, uzatvorenie dohody o voľnom obchode medzi EÚ a Novým Zélandom vítam. Prekvapuje ma, že v Európskom parlamente sú také hlasné sily, ktoré bránia protekcionizmus, teda bránia vybraných producentov na úkor všetkých spotrebiteľov.  Podľa odhadov hrubý domáci produkt vďaka dohode porastie na strane EÚ o 1,8 až 3,9 miliardy EUR. To pre občanov znamená zvýšenie ich miezd, ako aj zvýšenie hospodárskeho rastu. Vďaka tomu sa o čosi zvýši možnosť financovania verejných statkov, ako je školstvo, zdravotníctvo či ochrana životného prostredia. Na rozdiel od jednorazových dotácií je táto dohoda prospešná pre občanov dlhodobo, nie len na rok, ako je tomu často pri stimuloch do ekonomiky.  Upozorňujem, že ide len o druhú dohodu o voľnom obchode počas tohto mandátu. Preto dúfam, že sa Komisii podarí zvýšiť svoje úsilie a prepojiť európsky trh aj s ďalšími obchodnými partnermi.
Vážená pani predsedajúca, situácia na trhu s energiami nám ukazuje, že dôsledky ruskej zločineckej agresie znášame všetci v Európskej únii, najmä cez vyššie ceny energií a tovarov. O to viac musíme držať spolu, o to viac sú dôležité spoločné európske riešenia, o to viac je dôležitý fungujúci európsky energetický trh. Je to dôležité aj pre lepšiu energetickú bezpečnosť a lepšie ceny energií.  Dnes viac ako inokedy potrebujeme pre zníženie cien znižovať dopyt. Uvedomme si, že všetky úsporné opatrenia, všetky úsporné opatrenia majú význam a každým šetrením prispievame k zníženiu ceny. Na druhej strane potrebujeme zvyšovať dopyt. Je potrebné uvoľniť ceny energií aj tak, že sa uvoľnia pravidlá pre tých, ktorí tvoria energiu, malých výrobcov energie, osobitne z obnoviteľných zdrojov. Platí to pre malé firmy, osobitne pre domácnosti pri inštalácii fotovoltických panelov.  Dnes potrebujeme viac ako inokedy odstrániť prekážky na spoločnom trhu, investovať do energetickej infraštruktúry a mať aj nové trhové pravidlá pre oddelenie cien plynu od cien elektriny. Spoločné nákupy, samozrejme, môžu pomôcť. Tá situácia sa rýchlo mení. Závislosť od ruských fosílnych palív sa zmenšuje, čo je dobrá správa, a je potrebné dnešné časy využiť naozaj na zmenu v prospech občanov, konkurencieschopnosti firiem aj lepšej ochrany prírody.
Minulý rok Európska komisia prijala strategický desaťročný rámec, ktorý sa v súčasnosti národné štáty snažia pretransformovať do národných stratégií inklúzie Rómov na najbližšie desaťročie. Predchádzajúcich 10 rokov ukázalo, že neustále debaty a prázdne ambície rómskym komunitám nepomohli. Práve teraz, keď členské štáty tvoria vlastné stratégie, sme mohli zásadným spôsobom dať jasný odkaz, že situácia si vyžaduje nielen reči, ambície, ale reálne skutky. Som frustrovaný že opakovane hovorím, že máme v Európe milióny Rómov bez pitnej vody, bez kanalizácie, bez vzdelania, bez práce, žiaľ, aj bez záujmu politikov túto situáciu reálne riešiť. Snažil som sa, vždy sa snažiť budem, aby tento parlament nielen o tejto téme debatoval, ale aj prijal reálne teda rezolúcie. Mnohí politici v členských krajinách, žiaľ aj v tomto parlamente, majú plné ústa čo by chceli teda urobiť chudobným, pre chudobné rómske deti, no nakoniec sa zachovajú ako farizeji. To vám naozaj, vážení socialisti, alebo vážení liberáli, zreniu nestáli rómske deti za rezolúciu, ktorých tu prijímame milióny, alebo teda niekoľko tisíc? Je žiaduce očakávať, že ambiciózna Európa, ktorej záleží na zraniteľných, či teda postihnutých ľuďoch mimo európskeho priestoru, podá pomocnú ruku aj európskym Rómom. Ak chceme naozaj zmeniť stav v rómskych komunitách musíme začať od seba a prejsť od ambícií k skutkom.
Pán predsedajúci, po prvé, chýbajú nám porovnateľné dáta v rámci členských štátov Európskej únie. Z tých krajín, ktoré si vedú takéto štatistiky, sa dozvedáme strašné čísla, 30 až 66 % zo všetkých úmrtí na COVID sa stali priamo v zariadeniach sociálnych služieb. Podľa Európskeho centra pre prevenciu a kontrolu chorôb nám chýbali v zariadeniach sociálnych služieb už pred pandémiou monitorovacie systémy, ktoré by dokázali systematicky monitorovať napríklad respiračné ochorenia v zariadeniach a včas dávať reporting na národnej úrovni, čím by sme mohli predchádzať úmrtiam. Obzvlášť zraniteľnými sú ľudia s neurologickými stavmi ako demencia alebo neuropatické poruchy. U nich sa ukazuje, že majú absentujúce príznaky, až kým sa rapídne nezhorší ten stav pacienta, a to už je častokrát neskoro. To znamená, toto musíme tiež začať systematicky monitorovať v zariadeniach sociálnych služieb. Problémom je obrovská personálna poddimenzovanosť, to už tu zaznelo niekoľkokrát, a nedostatok kvalifikovaných zamestnancov na pracovnom trhu. Sú to nielen mizerne zaplatení ľudia v niektorých členských štátoch, ale aj veľmi zraniteľní, nemôžu dodržiavať ani sociálny odstup a častokrát trpia nedostatkom ochranných pomôcok. Na druhej strane, na Slovensku, a na to by som chcela upozorniť, sa nám ukázali prípady v zariadeniach sociálnych služieb, kde dochádzalo k týraniu klientov personálom, priväzovali ich k posteliam alebo ich zamykali na izbách a obmedzovali ich pohyb. Samozrejme nechodili návštevy, príbuzní, takže toto všetko bolo skryté. Z tejto pandémie sa jednoznačne musíme poučiť, nastaviť monitorovacie systémy, doplniť chýbajúcich kvalifikovaných zamestnancov, musíme zbierať porovnateľné dáta, a efektívne chrániť zamestnancov, ako aj klientov.
Vážený pán predsedajúci, reforma spoločnej agrárnej politiky by mala byť systémová a zelená. Na začiatku tohto procesu som sa na ňu naozaj úprimne tešil. Žiaľ, na konci, dneska, tohto procesu som skôr sklamaný. Eko-schémy, klimatické ciele, podpora biodiverzity, podpora malých farmárov či harmonizácia platieb, všetky tieto silné nástroje zostali v konečnom dôsledku nedostatočné a formálne, darmo by sme pri nich hľadali merateľné a záväzné ciele. Žiaľ, naďalej podporujeme v prevažnej miere intenzívne poľnohospodárstvo, poškodzujeme klímu, pôdu a biodiverzitu. Najviac dotácií naďalej budú poberať veľké koncerny a oligarchovia bez akejkoľvek pridanej hodnoty pre diverzitu, lokálnu produkciu či dokonca transparentnosť. Stropovanie dotácií, ktoré s týmto nevyrovnaným systémom mohlo niečo spraviť, zostáva tak isto dobrovoľné. Základy reformy boli položené pred európskym ekologickým dohovorom a v tomto nastavení, žiaľ, reforma a do veľkej miery zostala. Úplne ignoruje a nereferuje ku kľúčovým stratégiám, ako je stratégia na ochranu biodiverzity a stratégia z Farmy na stôl. Žijeme klimatickú a biodiverzitnú krízu. Reforma mala a mohla spraviť z poľnohospodárstva systém, ktorý nie je príčinou, ale riešením tejto krízy. Žiaľ, principiálne atribúty pre tento cieľ mi v reforme chýbajú.